ആശുപത്രിയിലെത്തിച്ച തടവുപുള്ളി കടന്നു, വെള്ളം കുടിച്ചെങ്കിലും കീഴടക്കി പൊലീസ് കൊല്ലം: ജില്ലാ ആശുപത്രിയില് ചികിത്സയ്ക്കെത്തിച്ചതിനിടെ രക്ഷപ്പെടാന് ശ്രമിച്ച തടവുപുള്ളി മണിക്കൂറുകള്ക്കുള്ളില് പിടിയിലായി. കെ.ബി. ഗണേശ് കുമാര് എം.എല്.എയുടെ പത്തനാപുരത്തെ ഓഫീസ് ആക്രമിച്ച സംഭവത്തില് പിടിയിലായ പത്തനാപുരം പിടവൂര് കമുകുംചേരി മണിഭവനില് രതീഷാണ് 45 പിടിയിലായത്. ഇന്നലെ രാവിലെ 11 മണിയോടെ ജില്ലാ ആശുപത്രിയിലെ സൈക്യാട്രിക് വിഭാഗത്തില് നിന്നാണ് പ്രതി രക്ഷപ്പെട്ടത്. എം.എല്.എയുടെ വീടാക്രമിച്ച സംഭവത്തില് പിടിയിലാകുമ്ബോള് രതീഷ് മാനസിക വിഭ്രാന്ത്രി പ്രകടിപ്പിച്ചിരുന്നു. ഇതേത്തുടര്ന്ന് ഒരുമാസത്തോളം മാനസികാശുപത്രിയില് ചികിത്സിച്ച ശേഷമാണ് പ്രതിയെ ജില്ലാ ജയിലില് എത്തിച്ചത്. തുടര്പരിശോധനയ്ക്കായാണ് ഇന്നലെ ജില്ലാ ആശുപത്രിയില് കൊണ്ടുവന്നത്. ഡോക്ടറുടെ മുന്നില് വച്ച് വിലങ്ങ് അഴിച്ചയുടന് പ്രതി ഓടിരക്ഷപ്പെടുകയായിരുന്നു. ഒപ്പമുണ്ടായിരുന്ന നാല് ജയില് ഉദ്യോഗസ്ഥര് പിന്തുടര്ന്നെങ്കിലും പിടികൂടാനായില്ല. നാടാകെ വലവിരിച്ച് പിടികൂടി പ്രതി രക്ഷപ്പെട്ടതോടെ ജയില് ഉദ്യോഗസ്ഥര് പൊലീസിനെ വിവരം അറിയിക്കുകയും വയര്ലെസ് വഴി നഗരത്തില് ഡ്യൂട്ടിയിലുള്ള ഉദ്യോഗസ്ഥര്ക്ക് വിവരം കൈമാറുകയും ചെയ്തു. ഒപ്പം തന്നെ ഉദ്യോഗസ്ഥരുടെ വാട്സ്ആപ്പില് പ്രതിയുടെ ചിത്രവും അയച്ചുകൊടുത്തു. പ്രതിയെ കണ്ടെത്താന് കമ്മിഷണര് അടക്കമുള്ള ഉന്നത ഉദ്യോഗസ്ഥരും രംഗത്തിറങ്ങി. നഗരത്തിലെ ബസ് സ്റ്റാന്ഡുകളും ഓട്ടോറിക്ഷാ സ്റ്റാന്ഡുകളും അരിച്ചുപെറുക്കിയ പൊലീസ് സംഘം വാഹനങ്ങളും തടഞ്ഞുനിറുത്തി പരിശോധിച്ചു. ഇതിനിടെ ആശ്രാമം ഭാഗത്ത് പട്രോളിംഗ് നടത്തുകയായിരുന്ന പിങ്ക് പൊലീസിന്റെ കണ്ണില് രതീഷ് കുടുങ്ങി. അവര് പിടികൂടാന് ശ്രമിച്ചെങ്കിലും അവിടെ നിന്നും ഓടിരക്ഷപ്പെട്ടു. ഒടുവില് കൂടുതല് പൊലീസ് ഉദ്യോഗസ്ഥര് സ്ഥലത്തെത്തി പുള്ളിക്കട കോളനിയില് വച്ചാണ് രതീഷിനെ പിടികൂടിയത്. പ്രതിയെ ജില്ലാ ജയിലിലേക്ക് മാറ്റി. ജുഡീഷ്യല് കസ്റ്റഡിയില് നിന്ന് രക്ഷപ്പെടാന് ശ്രമിച്ചതിന് രതീഷിന്റെ പേരില് പ്രത്യേകം കേസും രജിസ്റ്റര് ചെയ്തു. തുടക്കത്തിലും വെള്ളം കുടിപ്പിച്ചു എം.എല്.എയുടെ ഓഫീസ് തകര്ത്തതിനൊപ്പം അവിടത്തെ ജീവനക്കാരെയും ആക്രമിച്ച രതീഷിനെ സംഭവസ്ഥലത്ത് വച്ച് പിടികൂടാനും പൊലീസ് ആകെ ബുദ്ധിമുട്ടിയിരുന്നു. പൊലീസ് സംഘം ആവുന്ന പണി നോക്കിയിട്ടും കീഴ്പ്പെടുത്താനാകാത്തതിനെ തുടര്ന്ന് ഫയര്ഫോഴ്സ് സംഘത്തെ വിവരമറിയിച്ചു. സ്ഥലത്തെത്തിയ ഫയര്ഫോഴ്സ് സംഘം ശരീരത്തില് വെള്ളം പമ്ബ് ചെയ്ത് അവശനാക്കിയ ശേഷമാണ് അന്ന് രതീഷിനെ പിടികൂടിയത്.